**Mohammed Omar Mujahid** (past.: ملا محمد عمر مجاهد‎) (1960 Chah-i-Himmat, Afganistan – 23. huhtikuuta 2013 Karachi, Pakistan ) eli **Mullah Omar** oli Taliban-liikkeen perustaja sekä Afganistanin islamilaisen emiraatin korkeimman neuvoston johtaja vuosina 1996–2001.

Elämäkerta
----------

Talibanin mukaan Mohammed Omar syntyi vuonna 1960 Chah-i-Himmatin kylässä lähellä Kandaharia. Hänen perheensä oli köyhää, maatonta hotak-heimoa, joka kuuluu Ghilzai-pataaneihin. Historiallisesti Ghilzai-heimo on durrani-heimon vihollinen; tähän heimoon kuuluu muun muassa Afganistanin entinen presidentti Hamid Karzai.

Afganistanin sodan aikana Mohammed Omar taisteli Neuvostoliiton joukkoja vastaan. Tuona aikana hän haavoittui sirpaleesta oikeaan silmäänsä. Sodan aikana hän tapasi myös Osama bin Ladenin. Afganistanin sodan aikana Omar komensi pienikokoisia joukkioita ja mainetta hän sai varsinaisesti vasta vuonna 1994, kun hän johti paikallista kapinaa sodan jälkeen Kandaharin alueella vaikuttaneita sotalordeja vastaan. Näitä tapahtumia on pidetty Taliban-liikkeen alkuna.*lähde?*

Vuosien 1994 ja 1996 välillä Taliban soti muita ryhmittymiä vastaan vallaten lopulta Afganistanin pääkaupunki Kabulin. Vuonna 1996 hän nousi liikkeen johtoon.

Taliban-liikkeen vallattua suuren osan Afganistanista Omar asettui suureen taloon Kandahariin ja poistui kaupungista vain harvoin. Vaikka hän olikin Talibanin johtohahmo, jäivät julkiset tiedotukset lähes yksinomaan hänen ulkoministerinsä Wakil Ahmad Mutawakkilin vastuulle. Erään tiedon mukaan Omarin Kandaharin talon oli rakennuttanut Osama Bin Laden.*lähde?*

  

Osama Bin Ladenin ja Omarin kerrotaan keskustelleen päivittäin satelliittipuhelimien välityksellä ja käyneen joskus kalastamassa. Erään tiedon mukaan Omar myös meni naimisiin Osama bin Ladenin vanhimman tyttären kanssa ja Osama bin Laden nai vuorostaan yhden Omarin tyttäristä.*lähde?*

Syyskuun 11. päivän terroritekojen jälkeen Omar puolusti Osama bin Ladenia syytöksiltä iskun toteuttamisesta väittäen Yhdysvaltojen vain yrittävän peitellä oman tiedustelunsa epäonnistumisia.

Yhdysvaltojen hyökättyä vuonna 2001 Afganistaniin ja syöstyä Talibanin vallasta Omar katosi. Hän on ollut siitä lähtien yksi etsityimmistä henkilöistä. Hänen on epäilty piileskelevän Pakistanin ja Afganistanin rajaseuduilla.. Viimeisin Omarin tekemäksi väitetty ääninauha vuodettiin julkisuuteen vuonna 2006.

Vuonna 2011 Washington Post- sanomalehti kertoi mullah Omarin olleen hoidossa Pakistanissa saatuaan sydänkohtauksen 7. tammikuuta. Hänet vei hoitoon Pakistanin tiedustelupalvelu ISI.

Heinäkuussa 2015 Afganistanin turvallisuusvirasto tiedotti uutistoimisto AP:lle että Mullah Omar kuoli luonnollisesti sairaalassa Pakistanin suurimassa kaupungissa Karachissa jo vuonna 2013. Taliban vahvisti kuoleman ja valitsi uuden johtajan, joka on Akhtar Mansoor.

Taliban julkaisi vuonna 2015 Omarin elämäkerran. Uutta tietoa Omarin vaiheista on helmikuussa 2019 ilmestyneessä hollantilaisen Bette Damin teoksessa, jonka nimi on englanniksi *Searching for an Enemy*.

Lähteet
-------

1. 1 2 3 4  Afghan Taliban publish Mullah Omar biography *BBC News*. BBC. Viitattu 29.7.2015. (englanniksi)
2. 1 2 3  Lynne O'Donnell: Afghan intelligence: Taliban leader Mullah Omar dead (AP News) Associated Press.  Arkistoitu 30.7.2015. Viitattu 29.7.2015. (englanniksi)
3. ↑  Taliban acknowledge Mullah Omar died in 2013, CNN 31.8.2015
4. ↑  Ron Synovitz: Afghanistan: Taliban Evolves Into Network Of Groups RFE/RL.  Arkistoitu 20.6.2008.  (englanniksi)
5. 1 2 3  Profile: Mullah Mohammed Omar *BBC News*. BBC. Viitattu 29.7.2015. (englanniksi)
6. 1 2  Mullah Omar: Taliban leader 'died in Pakistan in 2013' *BBC News Asia*. BBC. Viitattu 29.7.2015. (englanniksi)
7. ↑  Nämä miehet Yhdysvallat haluaa seuraavaksi, Helsingin Sanomat 3.5.2011 sivu A 7
8. ↑  Taleban-johtajaa hoidettiin sairaalassa Pakistanissa, [vanhentunut linkki] Hs.fi 19.1.2011 (Arkistoitu viite)
9. ↑  Afganistanin Taliban vahvisti mullah Omarin kuoleman ja valitsi uuden johtajan, Yle 30.7.2015
10. ↑   Emma Graham-Harrison Fugitive Taliban leader lived short walk from US base, book reveals, The Guardian 10.3.2019, viitattu 13.3.2019 (käsittelee Bette Damin kirjan uusia tietoja)
11. ↑  Bette Dam, The Secret Life of Mullah Omar (Arkistoitu – Internet Archive), Zomia Center viitattu 13.3.2019 (tiivistelmä Damin teoksen keskeisistä kohdista)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki
* Puola

 |
|  |
| Muut | 
* IdRef

 |

 |